Jegyzőkönyv

Készült: Sükösd Nagyközségi Önkormányzat Képviselő-testületének 2008. július 24-én (csütörtökön) 18.00 órai kezdettel a Művelődési Házban megtartott ülésén.

Bogdán József Sükösdi Cigány Kisebbségi Önkormányzat elnöke

1. napirendi pont megtárgyalásán: 
Rigó József szakértő sükösdi lakos

Szendrődi István KMB

Sükösdi lakosok részéről 3 fő

Lógó András polgármester köszönti az ülésen megjelenteket és a vendégeket, akik a 4. napirendi pont tárgyalásához jelentek meg, és megállapítja, hogy a Képviselő-testület a 7 képviselővel és a polgármester jelenlétével (8 fő) határozatképes.

Lógó András polgármester az ülésről készülő jegyzőkönyv hitelesítőjének a névsor szerint következő Tamás Márta képviselőt és a 4. napirendi pont elsőként történő tárgyalását javasolja. A Képviselő-testület 7 igen, 0 nem és 1 tartózkodással a javaslatokat elfogad.

A polgármester kéri a meghívó napirendi pontjait megtárgyalásra elfogadni, melyek az alábbiak:

Napirend:

1.
Az 51. sz. főút Sükösd település belterületét elkerülő szakaszának véleményezése.

2.
A Sükösdi Egészségügyi Központ akadálymentesítési munkálataira kiírt felhívásra beérkezett ajánlatok értékelése.

3.
A sükösdi nagyközségi önkormányzat 2008. évi költségvetési rendeletének módosítása.

4.
A települési szilárd hulladékkal kapcsolatos hulladékkezelési helyi közszolgáltatásról szóló rendelet módosítása. Hulladékkezelési közszolgáltatási szerződés.


5.
Bejelentések. 

A Képviselő-testület a napirendi pontok megtárgyalását egyhangúlag elfogadja.
●

1. Napirend: Az 51. sz. főút Sükösd település belterületét elkerülő szakaszának véleményezése.

Lógó András polgármester: Várhatóan a következő esztendőkben az 51. számú főútnak a mi közigazgatási területünkön is megtörténik a felújítása. Ez állami tulajdonban van, tehát állami pénzen valósul meg. 2006 őszén a bajai polgármester és Zsigó Róbert országgyűlési képviselő segítségével felkerestük a Gazdasági és Közlekedési Minisztériumot. Kezdeményeztük, hogy az 51. számú főút felújításánál ne a belterületi utat újítsák fel, hanem készítsenek elkerülő utat. Annyit ígértek, hogy megvizsgálják a lehetőségeket. Állami pénzen megbíztak egy tervezőt, hogy készítsen tanulmánytervet. Az elkerülő út kérésének indoka az, hogy a kecskeméti, azaz 54. számú főút az 51. számú főúttal Sükösd belterületén találkozik, ezzel nagy forgalmat okozva Sükösd és Érsekcsanád községeknek. A tanulmánytervet véleményezésre kaptunk, augusztus közepéig jeleznünk kell a minisztérium felé észrevételeinket, véleményeinket. Megkértük Rigó József sükösdi lakost, aki a munkájából eredendően legjobban tájékozott a külterületekkel kapcsolatban, hogy tanulmányozza át.  Átadom a szót Rigó Józsefnek.
Rigó József sükösdi lakos tájékoztatja a jelenlévőket, hogy 3 változat készült, és még egy 0. is, mely a jelenlegi nyomvonal megerősítésére, kiszélesítésére készült. A két út csatlakozásánál készítenek lekerítéseket és kanyarodósávot. Az 1. változat a nyugatról elkerülő nyomvonal. Egy körforgalmi csomóponttal indulna, a főcsatorna nyugati részén haladna tovább, majd Érsekcsanád déli részén keresztezné, és a szőlőültetvényektől északra kötne vissza az eredeti nyomvonalra szintén körforgalmi csomóponttal. Ebben az esetben az 51. számú főút Sükösd keleti oldalán kialakított körforgalmi csomóponttal indulna északi nyomvonallal, a főcsatornát egy híddal átívelve, a jelenlegi hídtól keletre, csatlakozna az 1. számú nyomvonalhoz. A 2. változat a községet keleti irányból kerülné el. Itt szintén északi részen körforgalmi csomópontból indulna, át a DVCS-n, majd az 54. számú főutat körforgalomi csomóponttal keresztezve. Egy táv- és gázvezetéket követve haladna déli irányba, majd kötne vissza az eredeti nyomvonalra, szintén körforgalmi csomóponttal. A 3. változat nagyrészt megegyezik a 2. változattal, csak közelebb halad Érsekcsanádhoz, és előbb éri el a jelenlegi nyomvonalat, szintén körforgalmi csomóponttal. 
A fent elhangzottak közben Vaskó György képviselő 18.16 órakor érkezik a képviselő-testületi ülésre. A képviselők száma: 9 fő.

Lógó András polgármester: Rövidíteni is lehetne a nyomvonalakat.

Rigó József sükösdi lakos: Rövidebb lehetne, ha az 1. változat északi irányból induló átkötését használná a többi változathoz, és a költségek- és talajszempontból is megfelelőbb lenne. A talajvizsgálati fúrásoknál kritikus helyen nem vizsgálódtak, a kiviteli terveknél ennél többre lesz szükség. 
Lógó András polgármester: Véleményem szerint is az 1. változat átkötésével a keleti oldalon való elvezetéssel lenne a legmegfelelőbb.
Rozsi József képviselő: A visszacsatlakozásánál a 3. változat lenne olcsóbb, de nem támogatnám, mert a nagy kiterjedésű művelt területet kettévágná, és a vadászat szempontjából is hátrányos lenne, de ez az érsekcsanádi testület döntése.
Vaskó György képviselő: Nem hivatalos helyről, de úgy tudom, hogy az érsekcsanádiaknak a 3. változat tetszene jobban.
Lógó András polgármester: Ők is véleményezhetik.

Petrás István sükösdi lakos: A vállalkozásunkban az állatok: libák, tojók, amelyek nevelésével foglalkozunk, a nyugalmat kívánják, minden kis zajra már összeszaladnak. 40 millió Ft értékű trágyatárolót készítünk az ólak közelében, és e kettő között tervezik az utat. Nem lehet ilyen úton áthordani a trágyát. Tönkre is mehetünk, ha ez így valósul meg, mert a zaj miatt ezt a fajta állattenyésztést nem lehet végezni.
Rigó József sükösdi lakos: Az utóbbi átkötés esetében kevésbé érintett a csibetelep, tőle keletre menne.
Féderer Tibor sükösdi lakos: A trágyatároló nem folyamatban lévő ügy, építési engedélyünk van, illetve 70% támogatást nyertünk erre. Pont a tervezett út a tároló közepén menne keresztül. 2008. december 31. napjáig át kell adnunk a megépült tárolót. 
Petrás István sükösdi lakos: Megoldást kell találnunk erre. Már az is megoldás, ha 50 méterre menne a tárolótól.
Rigó József sükösdi lakos: Ennek nem lehet akadálya.
Lógó András polgármester: Ezt jelezni kell, mivel ez csak egy tanulmányterv. Ez később fog megvalósulni, addigra a tároló már rég elkészül.
Féderer Lőrincné sükösdi lakos: Mindenki érdeke, hogy megoldást találjunk. 

Lógó András polgármester: A pontos helyrajzi számok meghatározásában, melyet a minisztérium felé közölhetünk, segítséget kérünk Rigó Józseftől.
Rigó József sükösdi lakos: Az előírásokat, ami alapján a tanulmányterv készült, mi nem ismerjük, de biztos lehet megoldást találni. A terepviszonyok tekintetében lehet más változat is. Szerintem nincs akadálya változtatni.
Féderer Tibor sükösdi lakos: Biztos van más megoldás is. De az utóbbi már jó lenne.
Lógó András polgármester: Kérek a tároló építési engedélyéből egy másolatot, melyet csatolunk a minisztérium felé nyújtott javaslatunkhoz.
Féderer Lőrincné sükösdi lakos: Igen, azt beadjuk. Most közbeszerzés alatt áll a megvalósítás, rövidesen építkezünk.
Petrás István sükösdi lakos: Az ólak közelébe zajvédőre lenne szükségünk.
Féderer Lőrincné sükösdi lakos: Zajvédőt mindenképpen kérünk.

Lógó András polgármester: Jó, ezeket rögzítettük.
Rigó József sükösdi lakos: Azzal azért kell számolnunk, hogy ezen az úton nem lehet bárhol át- és ráhajtani. Lesznek meghatározott helyek, és csak ott. Az úttal párhuzamosan fog épülni szervizút, ott lehet majd közlekedni mezőgazdasági járművel, és meghatározott helyen lehet majd áthajtani. Ez némely esetben probléma lesz, de másképp nem lehet megoldani.
Lógó András polgármester: Észrevétel még, hogy a már jelzett átkötésekhez még szeretnénk a szeméttelepre vezető utat is megjelölni.

Rozsi József képviselő: A szeméttelepnek működési engedélye van 2015. évig.
A 3 fő sükösdi lakos 18.33. órakor távozik a képviselő-testületi ülésről. 
Lógó András polgármester: Fontos, hogy a már megjelölt átkötéseken kívül még a szeméttelepre vezető útról továbbra is meg lehessen közelíteni a szeméttelepet. 
Rigó József sükösdi lakos: A faluból a Kossuth tanyához a körforgalmon keresztül egy szervizúton lehetne majd eljutni. A kettő átkötés a Rémi úton és a Bárdos tanyai úton van tervezve.
Lógó András polgármester: Kérdezem a képviselőket, hogy a 2. számú utat választják-e, azzal a változattal, hogy az 1. számú 51-54. számú út átkötésével, ha így lehetséges. Minden elhangzott kérést továbbítunk a minisztérium felé. 
Egyéb kérdést, észrevétel nincs a képviselők részéről, a polgármester kéri a javaslatok elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.

79/2008. (VII. 24.) Kt. sz. határozat

Sükösd Nagyközségi Önkormányzat Képviselő-testülete úgy dönt, hogy az 51. sz. főút Sükösd- Érsekcsanád elkerülő út tanulmánytervének változatai közül a települést keleti irányból elkerülő, és részleteiben az alábbi megoldás megvalósítását támogatja:

Sükösd településről északi irányból az 51. sz. főút és az 54. sz. főút összekötésénél a TÁJOLÓ –TERV Kft. által bemutatott tanulmányterv piros, 1. jelzésű útvonal terve támogatható azzal az eltéréssel, hogy ez az útvonal távolabbról kerülje meg a takarmánykeverő melletti baromfi állattartó telepet (hrsz-a: sükösdi 0204/12), s zajvédő kerítést létesítsenek ezen a szakaszon. Az 54. sz. főút vonalát elhagyva a 2. sz. útvonaltervet támogatja a Képviselő-testület azzal az eltéréssel, hogy létesüljön közvetlen rácsatlakozási lehetőség a sükösdi szeméttelephez vezető sükösdi 067 hrsz-ú útra. A sükösdi közigazgatási terület elhagyása után az útvonal Érsekcsanád település önkormányzatának döntése alapján alakuljon. 

Határidő: folyamatos
Felelős: Lógó András polgármester

Az 1. napirendi pont megtárgyalása után Rigó József sükösdi lakos 18.36 órakor távozik a képviselő-testületi ülésről.

●

Lógó András polgármester: A körzeti megbízotthoz lehet intézni kérdést, s mindjárt elsőként kérdezem: a falunapi rendezvényre irányítottak ki több rendőrt?

Szendrődi István KMB: Igen.

Siposné Kerekes Melinda képviselő: A lovas rendezvényre felállított sátor alumíniumból készült, ezért a vasárnapi napon kérném az ügyeletes rendőröket, hogy figyeljenek rá. A többi időpontban megoldott az őrzése.

Szendrődi István KMB: Pénteken és szombaton sokan dolgozunk, ezért vasárnap kevesen leszünk szolgálatban, ezért kérném, hogy ha lehetne, valaki magánember őrizze.

Lógó András polgármester: A járőrök azért jöjjenek ki Bajáról, és kicsit figyeljenek rá.

Szendrődi István KMB: Igen, ők biztos kinéznek, jelezni fogom a járőröknek, hogy a sátorra több figyelmet szenteljenek.

Több kérdés észrevétel nem hangzik el, ezért Szendrődi István KMB 18. 40 órakor távozik a képviselő-testületi ülésről.

●

2. Napirend: A Sükösdi Egészségügyi Központ akadálymentesítési munkálataira kiírt felhívásra beérkezett ajánlatok értékelése.
Lógó András polgármester: Az egészségügyi központ akadálymentesítési kivitelezési munkáira a kivitelező kiválasztása következik. Kedden 11 óráig lehetet ajánlatot beküldeni, 2 ajánlat érkezett is. A borítékbontás szabályosan megtörtént, részt vettek a borítékbontáson azok is, akik a pályázatot benyújtották.  A mai napon 17.00 órakor a szakmai bizottság és a pénzügyi bizottság is összeült, és tárgyalt. Mind a két bizottság nevében Tóth Gyula képviselő fog javaslatot adni.

Tóth Gyula képviselő: A szakmai bizottság úgy foglalt állást, tekintettel arra, hogy már meglévő tervet áraztak be, hogy az 1 millió Ft-tal olcsóbb ajánlatot javasoljuk elfogadni, tehát az Aktív Kft. ajánlatát, mert az elvégzendő munka és az anyamennyiség között nincs különbség. Szintén ez az álláspontja a pénzügyi bizottságnak is, ugyanezek a szempontok alapján, az Aktív Kft. ajánlatát javasolja elfogadásra.

 Lógó András polgármester: Javaslom az Aktív Kft. ajánlatát fogadjuk el. Minkét esetben az általunk kért támogatási összeg keretein belül tudunk maradni.

Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.
A Képviselő-testület 9 igen, 0 nem és 0 tartózkodással a javaslatokat elfogadja.

80/2008.(VII.24.) Kt. sz. Határozat

1.
A Sükösdi Nagyközségi Önkormányzat Képviselő-testülete a „Sükösd Egészségügyi Központ „komplex, teljes körű akadálymentesítése” tárgyában kiírt ajánlati felhívására a beérkezett ajánlatok közül a felhívásban meghatározott szolgáltatás elvégzésével a legalacsonyabb összegű ajánlatot adó AKTÍV Kft -t  (székhely: 6344   Hajós, Kossuth L. u. 21.)  bízza meg.

2.
A Képviselő-testület felkéri a Jegyzőt, hogy a szerződés-tervezetet az ajánlattételi felhívásnak és a benyújtott ajánlatnak megfelelő tartalommal aláírásra készítse elő, és az ajánlattevőket a határozat tartalmáról értesítse. 

3. A Képviselő-testület a szerződés aláírásával a polgármestert bízza meg.

Határidő: folyamatos

Felelős: polgármester, jegyző
●

3. Napirend: A sükösdi nagyközségi önkormányzat 2008. évi költségvetési rendeletének módosítása.
Lógó András polgármester: Ez a II. negyedéves módosítás. A pénzügyi bizottság szintén tárgyalta.

Bujdosó Márton képviselő: A pénzügyi bizottság elfogadásra javasolja a rendeletmódosítás tervezetet. A 16. oldal a 4. számú melléklet a pályázati tartalékalapot mutatja, összesen 29.400.000 Ft. I. félévben a be nem tervezett 13. havi munkabér kiadásként szerepelt, melyet megpályáztunk, és sikerült megnyernünk, így a pénzmaradványunk 11.000.000 Ft-tal több lett. Így a pályázati alap 29.400.000 Ft, melyből már a szennyvízpályázatra a 15% önerő, azaz körülbelül 10.000.000 Ft már levonásra került. Az általános tartalék 3.239.000 Ft. Minden kiadás testületi döntéssel alá van támasztva. Minden kérdésre válaszolok.

Lógó András polgármester: Az első oldalon szerepelnek a Bács-Kiskun Megyei Önkormányzattól kapott támogatások, összesen 545.000 Ft, ebből 250.000 Ft-ot fekvőrendőr elhelyezésére, 145.000 Ft-ot a fogathajó versenyre, és 150.000 Ft-ot az Anna-napokra. A 11. oldal 3. számú melléklet mutatja, hogy az érsekcsanádiak felé korrekten el lett számolva az oktatási társuláson belül. Felkérem a jegyzőt a névszerinti szavazás levezetésére.

A napirendi ponthoz kérdés, észrevétel nem merül fel a képviselők részéről, így a polgármester a rendeletmódosítást elfogadásra javasolja, és a név szerinti szavazás levezetésére felkéri a jegyzőt.

Bánné dr. Raffai Gyöngyi jegyző névsor szerint szólítja a képviselőket, akik az alábbiak szerint szavaznak:

Bujdosó Márton képviselő


igen

Hornyák Erika képviselő


igen

Dr. Miliás László alpolgármester

igen

Rozsi József képviselő


igen

Siposné Kerekes Melinda képviselő

igen

Tamás Márta képviselő


igen

Tóth Gyula képviselő



igen

Vaskó György képviselő


igen

Lógó András polgármester


igen

Lógó András polgármester megállapítja, hogy a Képviselő-testület 9 igen, 0 nem és 0 tartózkodással elfogadta a 2008. évi költségvetés módosítását az előterjesztésben foglalt tartalommal. (7/2008. (VII. 31.) Kt. sz. rendelet az önkormányzat 2008. évi költségvetéséről szóló, a 4/2008. (V. 8.) Kt. sz. rendelettel módosított 2/2008. (II. 21.) Kt. sz. rendelet módosításáról a jegyzőkönyvhöz mellékelve.)

●

4. Napirend: A települési szilárd hulladékkal kapcsolatos hulladékkezelési helyi közszolgáltatásról szóló rendelet módosítása. Hulladékkezelési közszolgáltatási szerződés.

Lógó András polgármester: Azért kell foglalkoznunk a rendelettel, mert a 2002. év óta elkezdődött Homokhátsági Regionális Települési Hulladékgazdálkodási projekt most befejeződött. Ebben mi is részt vettünk úgy, hogy a mi vaskúti lerakónk kész volt, amit ISPA pénzből építettünk, de hulladék szétválogatásához az épületeket és gépeket a projekt keretében sikerült elnyernünk. Az egész beruházás 11,2 milliárd Ft-ba került. 82 önkormányzat vett rész benne, 3 megyét érint, Baranya, Bács-Kiskun és Csongrád. A munka gesztora Csongrád városa volt. A 11,2 milliárd összetétele: Eu támogatás 75%, magyar állam 15%, Önkormányzatok 10%. Az önkormányzatok helyett a közösen alapított részvénytársaság hitelt vett fel, és finanszírozta a 10%-ot, melyet a szolgáltatás díjában kell visszafizetni. A 82 település szolgáltatására közbeszerzést kellett kiírni. A közbeszerzésen indult a mi cégünk is konzorcium formában, 4 taggal. 1 tag volt a részvénytársaság, 1 tag a vaskúti Kft., 1 tag a halasi Kft., 1 tag a csongrádi Kft.. Az első közbeszerzés sikertelen volt. A második pályáztatáson 4 induló vett részt, melyet mi konzorciumunk nyert meg. Az 1l szemét ártalmatlanítás értéke volt a mérvadó. A mi konzorciumunk 2,27 Ft-ért vállalta az ártalmatlanítást, mellyel megnyertük a szolgáltatást. Augusztus 1. napjával indul az új vállalkozás, és 26 évre, vagyis 2034. évig szóló megállapodást kell kötnünk, ezért ma 3 döntést kell hoznunk. A rendeletünket el kell fogadni, közszolgáltatási szerződést kell kötni a Vaskúti Hulladékkezelő Kft-vel, és a 2,27 Ft/l-rel kell számolni, ez volt a közbeszerzési ajánlat. Az idei évben augusztus 1. napja és december 31. napja közötti időszakra javasolja a vaskúti feldolgozó, hogy az önkormányzat vállalja át a lakosság helyett a különbözetet. Készült településenkénti kimutatás.

Bánné dr. Raffai Gyöngyi jegyző: Az eredetileg 2002-ben megszületett alaprendelet már nem megfelelő tartalmilag, sok volt a módosítás, aktualizálni kell. A tervezet bevezetését követően a lakosság a szolgáltatás színvonala, kínálata szempontjából nem kerül hátrányosabb helyzetbe. A díjra vonatkozó rendelkezés a mellékletben látható, ugyanúgy alakul, mint a tavalyi év végén elfogadott rendelet melléklete. A rendeletben, mint hatósági árat a településen alkalmazható legmagasabb ár szintjén kell meghatározni. A kft. olyan területen működik, amely önkormányzatok egy része tulajdonos, még mások nem. 
Lógó András polgármester: Az önkormányzatnak az előbb általam említett díjkülönbözetet 2009. április 30. napjáig és 2009. június 30. napjáig két részletben kell majd kifizetni. Sükösdön ez körülbelül 800.000 Ft lenne, melyet a lakosoktól át kellene vállalni.

Kérdés, észrevétel nincs a képviselők részéről, a polgármester kéri a rendelettervezet elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.
Sükösd Nagyközségi Önkormányzat Képviselő-testület ének 8/2008.(VII.25.)Kt.sz. rendelete a települési szilárd hulladékkal kapcsolatos hulladékkezelési helyi közszolgáltatásáról - jegyzőkönyvhöz mellékelve.
Lógó András polgármester: A Közszolgáltatási szerződést 2034. évig kellene elfogadnunk, megkötni a vaskúti Kft-vel.

Bánné dr. Raffai Gyöngyi jegyző: A közszolgálati szerződés kiküldött anyagában 3 táblázat szerepel, a gyűjtés és szállítási díj, külön az ártalmatlanítás, majd a szelektív szállítás és feldolgozás. Az átláthatóság miatt ajánlja ezt így kimutatva a kft. partnereinek. Az illetékes minisztérium viszont a most kiosztandó új 11. oldalt tartja elfogadhatónak, ahol csak a gyűjtés-szállítás látszik meghatározott edényzetre kimutatva, az ártalmatlanítás, szelektív gyűjtés díja edényzet megnevezése nélkül literre van kimutatva. 261 Ft-ra jön ki a nettó kukaürítési díj/alkalom egy 110 literes edényre vonatkozóan 2008. augusztus 1. napjától. A kuka ürítés díjában a lakosság, jogszabályok által körülírtan megfizeti azokat a szolgáltatásokat, melyekért külön díjat nem lehet felszámolni, mert nem lehet a díját kiszámolni. Ez a szelektív hulladékkezelés, a szelektív hulladékgyűjtő szigetekkel kapcsolatos gazdálkodás, egészen az ártalmatlanításig. Benne van a lomtalanítás is, ami évi egyszeri a szolgáltató által biztosított közszolgáltatás. A hulladékgyűjtő udvarok működése is a projekt része.

Lógó András polgármester: A veszélyes hulladékgyűjtő hely Sükösdön lesz található, oda lehet szállítani a veszélyesnek minősülő hulladékot. Ezeket megfizetjük a kukadíjba.

Bánné dr. Raffai Gyöngyi jegyző: A jogszabály kimondja, hogy külön díjat nem lehet rá kiszabni, de kiadással jár működtetése.

Lógó András polgármester: Ami miatt még növekszik, hogy az amortizációt elkezdjük képezni a lerakónkra. Az üzleti tervben, az amortizációs táblázatban szerepel. A táblázat kimutatja településenként, hogy mekkora összeget kellene átvállalnunk a lakosság helyett. Ez pontosan 817.867,60 Ft. Először is, meg kell szüntetnünk a hatályos hulladékkezelési közszolgálati szerződést, mely 2008. január 1-től érvényes.
Kérdés, észrevétel nincs a képviselők részéről, a polgármester kéri a közös megegyezéssel való megszüntetését, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.

81/2008. (VII. 24.) Kt. sz. határozat
Sükösd Nagyközség Képviselő-testülete az önkormányzat és a Felső- Bácskai hulladékgazdálkodási Kft. között Vaskúton 2002. december 17. napján, KSZÖ 18/2003. szám alatt létrejött és 2008. 04. 31. napján módosított hulladékkezelési közszolgálati szerződést közös megegyezéssel 2008. július 31-i hatállyal megszünteti.
Határidő: folyamatos

Felelős: Lógó András polgármester

Lógó András polgármester: Következik az új hulladékkezelési közszolgálati szerződés elfogadása.
Kérdés, észrevétel nincs a képviselők részéről, a polgármester kéri a Hulladékkezelési közszolgálati szerződés elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.
82/2008. (VII. 24.) Kt. sz. határozat
Sükösd Nagyközség képviselő-testülete úgy dönt, hogy az ülésen ismertetett tartalommal elfogadja a Sükösdi Nagyközségi Önkormányzat és a Felső- Bácskai Hulladékgazdálkodási Kft. között létrejövő hulladékkezelési közszolgálati szerződést 2008. augusztus 1-től 2034. december 31-ig.
A Képviselő-testület felhatalmazza Lógó András polgármestert, hogy a szerződést aláírja.
Határidő: folyamatos

Felelős: Lógó András polgármester

Lógó András polgármester: Következőben döntsünk arról, hogy átvállaljuk a lakosság helyett a különbözet megfizetését, elhangzott feltételekkel.
Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.
83/2008. (VII. 24.) Kt. sz. határozat
Sükösd Nagyközség képviselő-testülete úgy dönt, hogy Sükösd közigazgatási területén a települési szilárd hulladékgazdálkodás közszolgáltatási díjában 2008. augusztus 1. és 2008. december 31. között jelentkező emelés különbözetét, azaz 817.867,60 Ft-ot a települési önkormányzat 2009. évi költségvetése terhére 2009. június 30-ig történő fizetési kötelezettséggel a lakosság helyett felvállalja. 
Határidő: folyamatos

Felelős: Lógó András polgármester

Dr. Miliás László alpolgármester: A jelenlegi szelektív hulladékgyűjtéssel probléma van. Ha megtelnek a műanyagos részek, a papír vagy az üveg részbe dobálják a műanyagot. Ha jól tudom, a műanyagban nagy üzlet van, ezt kellene kihasználni. 
Lógó András polgármester: Tisztában vannak, hogy a műanyag hulladékkal probléma van, de a pályázat során csak ez a megoldás volt lehetséges. Ha hét közben be van jelentve, hogy megtelt a tároló, akkor kiürítik. Nem lehet nagyobbra cserélni, mert ezeket a szigeteket nyertük el.
Vaskó György képviselő: Megoldás lehetne, hogy műanyagos szigetből kettő darab lenne kiállítva.

Lógó András polgármester: Probléma lenne, akkor lehetne megoldani, ha minden falunak szüksége lenne több szigetre.

Bánné dr. Raffai Gyöngyi jegyző: Szerencsére Sükösdön már bővült a szigetek száma, de ha mégis megtelik a lakásunkhoz közelebbi, akkor el kell szállítani a következő olyan szigetre, ahol még van benne hely. Aki szabályosan le akarja rakni, az meg is fogja tenni.

Siposné Kerekes Melinda képviselő: Maga a tartály nyílása nagyon kicsi, sok esetben a nagy 5 literes műanyag és üveg flakonokat csak a szigetek mögé dobálják.

Lógó András polgármester: Ezeket így gyártották. Az elhangzottakból jelezni fogom a problémát. 
●

5. Napirend: Bejelentések.
Lógó András polgármester: A szennyvízzel kapcsolatos gesztori megállapodás módosítására kerül sor, melyben szerepel, hogy Sükösd község 30, 59%-ban vesz részt a költségekben. A megvalósítása során maximum 85% a támogatottság. Beruházás értékarányosan lett kiszámolva, Sükösdre 10.129.860.000 Ft esik. Arról kell dönteni, hogy ehhez az összeget az önkormányzat biztosítja, és hogy aláírhatom a gesztori megállapodást.
Bujdosó Márton képviselő: A pénzügyi bizottság örömmel vette tudomásul, hogy nyertünk, és támogatja, elfogadásra javasolja.
Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.

84/2008. (VII. 24.) Kt. sz. határozat
Sükösd Nagyközségi Önkormányzat Képviselő-testülete úgy dönt, hogy Baja Város Önkormányzatával, mint gesztorral, valamint Érsekcsanád és Vaskút önkormányzatával, mint partnerekkel a Környezet és Energia Operatív Program 1.2.0. „Szennyvízelvezetés és tisztítás” megnevezésű kétfordulós pályázati konstrukción való közös részvételre korábban már megkötött „Gesztori megállapodást” a képviselő-testületi ülésre beterjesztett módosításokkal elfogadja.

A Képviselő-testület felhatalmazza Lógó András polgármestert, hogy a gesztori megállapodást aláírja.
A nyertes pályázat megvalósításához szükséges önerőt, azaz 10.129.860. Ft-ot költségvetéséből biztosítja.
Határidő: folyamatos

Felelős: Lógó András polgármester

●
Lógó András polgármester: Olyan információkkal rendelkezünk, hogy ki fognak írni útfelújításra pályázatot. A Ságvári Endre utca felújítására kértünk 3 cégtől árajánlatot, de csak egy nyújtott be ajánlatot. Javaslatom, hogy várjuk meg a pályázat kiírását, és keressünk még olyan cégeket, akik kívánnak ajánlatot készíteni.
●

Lógó András polgármester: Az illegális hulladéklerakók megszüntetésére a pályázatot magunk készítettük. A pályázatkészítéssel nem volt hiba, forráshiány miatt lett elutasítva.
●

Lógó András polgármester: A megyei önkormányzattól kapott 250.000 Ft-os támogatásból tudunk fekvőrendőröket kihelyezni, nem kerül nekünk pénzbe. Tartalékban vannak még raktáron elemek. Az Újvári utcai lakosok kérnek még forgalomlassítókat. Meglátásom szerint tudunk biztosítani.
A képviselők ezzel egyetértenek, le kell tenni néhány „fekvő rendőrt” az Újvári utcában is.

●

Lógó András polgármester: A Magyar Vöröskereszt megyei szervezet keresett meg minket, hogy Ambrus Zsanettet, aki sérült gyermek, nyaraltatnák Balatonfenyvesen, és 15.000 Ft-ot kérnek támogatásként a tábor költségeire. Javaslatom, hogy járuljatok hozzá ezzel az összeggel. 
Bujdosó Márton képviselő: A pénzügyi bizottság támogatja.

Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.

85/2008. (VII. 24.) Kt. sz. határozat
Sükösd Nagyközség képviselő-testülete úgy dönt, hogy a Magyar Vöröskereszt megyei szervezete részére 15.000 Ft-ot biztosít Ambrus Zsanett sükösdi gyermek balatonfenyvesi táboroztatására.
Határidő: folyamatos

Felelős: Lógó András polgármester

●

Lógó András polgármester: A következő örömhír. A CÉDE és TEKI pályázatokon is nyertünk. A CÉDE pályázatról még hivatalos levél nem érkezett, csak e-mail értesítés érkezett, 2.932.446 Ft-ot kértünk, és nyertünk 2.432.000 Ft-ot. Javaslatom, hogy az 500.446 Ft-ot biztosítsuk, hogy az egészségügyi központ fűtéskorszerűsítése megvalósulhasson.
Bujdosó Márton képviselő: A pénzügyi bizottság támogatja. 

Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.

86/2008. (VII. 24.) Kt. sz. határozat
1. Sükösdi Nagyközségi Önkormányzat Képviselő-testülete úgy dönt, hogy az önkormányzat részére a Dél-alföldi Regionális Fejlesztési Tanács által a Sükösdi Egészségügyi Központ fűtéskorszerűsítésére megítélt CÉDE pályázati támogatást, azaz 2.432.000 Ft–t elfogadja. Az önkormányzat Képviselő-testülete a beruházás megvalósítására a pályázati önerőt 500.446 Ft-tal megemeli, így a pályázati önerő összesen: 1.757.446 Ft.

2. A Képviselő-testület a támogatási szerződés aláírásával a polgármestert hatalmazza fel.

3. Az önkormányzat tudomásul veszi, hogy a támogatást adó azonnali beszedési megbízással élhet.

4. A Képviselő-testület megbízza a polgármestert, hogy a beruházás megvalósítása érdekében ajánlati felhívást tegyen közzé.
Határidő: folyamatos

Felelős: Lógó András polgármester

●

Lógó András polgármester: A TEKI pályázatban az utcasarkokon információs házszámtáblákra pályáztunk. Erre elnyertük azt az összeget, ami kértünk, 291.900 Ft-ot. Erről már megérkezett az írásos értesítés is.
Bujdosó Márton képviselő: A pénzügyi bizottság támogatja. 

Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.

87/2008. (VII. 24.) Kt. sz. határozat
1. Sükösdi Nagyközségi Önkormányzat képviselő-testülete úgy dönt, hogy az önkormányzat részére a Dél-alföldi Regionális Fejlesztési Tanács által a „Tájékoztatást segítő információs rendszer fejlesztése Sükösd belterületén” című pályázati támogatást, azaz 291.900 Ft-ot elfogadja.
2. Az önkormányzat tudomásul veszi, hogy a támogatást adó azonnali beszedési megbízással élhet.
3. A képviselő-testület a támogatási szerződés aláírásával a polgármestert hatalmazza fel.

4. A képviselő-testület megbízza a polgármestert, hogy a beruházást bonyolítsa le.
Határidő: folyamatos

Felelős: Lógó András polgármester

●
Lógó András polgármester: A falunapi rendezvényre az ÁMK igazgatója kérelmet nyújtott be, hogy sajnos a vállalkozóktól nem jött be az összeg, amire számítottunk. A lovas napokra és a falunapra ketten körülbelül 400.000 Ft kaptak, felét annak, amire számítottunk. Javaslom, hogy az önkormányzat keretet biztosítana, 560.000 Ft-ot. A pénzügyi iroda és a jegyző megvizsgálta tételesen a költségvetést.

Tamaskó Antalné gazdálkodási főmunkatárs: Az önkormányzati tervezett kiadás 800.000 Ft, a megyei önkormányzat 150.000 Ft-ot adott, asztalfoglalásból 10.000 Ft, a vásárosoktól 40.000 Ft-ot, tombolából a bevétel 30.000 Ft, a vendéglátósok 60.000 Ft-ot, a vállalkozók 206.000 Ft-ot adtak.
Lógó András polgármester: Azóta a vállalkozókkal kapcsolatos bevétel közel 300.000 Ft. A kiadási oldalon úgy látszik, hogy a többletkiadás a két együttes meghívásából ered. 
Bujdosó Márton képviselő: A pénzügyi bizottság a rövid időre való tekintettel és a zökkenőmentes falunapért támogatja a kérelmet, javaslom a keretbővítést. Mindenképpen a takarékos gazdálkodásra kérjük a szervezőket.
Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.

A Képviselő-testület 9 igen, 0 nem és 0 tartózkodással a javaslatokat elfogadja.

88/2008. (VII. 24.) Kt. sz. határozat
Sükösd Nagyközség képviselő-testülete úgy dönt, hogy az „Anna-napi” rendezvényre 560.000 Ft-os bevétel- kiadási keretbővítést biztosít.
Határidő: folyamatos

Felelős: Lógó András polgármester

●

Bujdosó Márton képviselő: A pénzügyi bizottság úgy döntött, hogy a Tamás Márta és Siposné Kerekes Melinda képviselők múlt ülésen előterjesztett karácsonyi díszvilágítással kapcsolatos elképzelésének megvalósítását támogatja. Javaslom a díszvilágításra az 1.000.000 Ft-ot biztosítjuk. A polgármester javaslata, hogy a díszek egy részét a templom és az iskola környékére helyezzék ki. Válasszátok ki a díszeket.
Lógó András polgármester: Egyetértek a javaslattal.

Kérdés, észrevétel nincs a képviselők részéről, a polgármester kéri a javaslat elfogadását, és szavazást rendel el.
A Képviselő-testület 9 igen, 0 nem és 0 tartózkodással a javaslatokat elfogadja.

89/2008. (VII. 24.) Kt. sz. határozat
Sükösd Nagyközség képviselő-testülete úgy dönt, hogy a karácsonyi díszkivilágításra a tartalékalapból 1.000.000 Ft-ot biztosít.
A díszek kiválasztására a képviselő-testület megbízza Tamás Márta képviselőt és Siposné Kerekes Melinda képviselőt.
Határidő: folyamatos

Felelős: Lógó András polgármester

●

A Képviselő-testület egyebeket nem tárgyalt, a polgármester megköszönte a jelenlévők munkáját, és az ülést bezárta.

K. m. f.


Lógó András






Bánné dr. Raffai Gyöngyi


polgármester







     jegyző

Tamás Márta
képviselő, jegyzőkönyv-hitelesítő

